Τοποθέτηση Π. Κούκουζα στη συνεδρίαση του

Δημοτικού Συμβουλίου της 27ης Αυγούστου 2019

Κύριε δήμαρχε,

Σήμερα κλείνει ένας κύκλος 13 ετών για την πόλη μας, που χωρίς αμφιβολία φέρει την προσωπική σας σφραγίδα.

Εργαστήκατε ακούραστα όλα αυτά τα χρόνια.

Όμως, για να είμαστε ειλικρινείς, ο στρατηγικός σας στόχος, από την πρώτη στιγμή, δε αφορούσε στην πόλη. Σήμερα μπορούμε με βεβαιότητα να πούμε πως η θητεία του δημάρχου Αμαρουσίου, για εσάς, αποτέλεσε το εφαλτήριο για την ανάδειξή σας σε άλλα αξιώματα, είτε του δήμαρχου Αθήνας που τόσο επιθυμούσατε, είτε του περιφερειάρχη Αττικής που ήδη κατέχετε.

Για την επίτευξη του παραπάνω στόχου, αλλά και για την προκλητική, αρκετές φορές, προσωπική προβολή σας, συγκροτήσατε ειδικούς μηχανισμούς, καλοπληρωμένους από τη Μαρουσιώτικη κοινωνία.

Ίσως αυτό το στοιχείο του χαρακτήρα σας, σημάδεψε όλα αυτά τα χρόνια και τον τρόπο διοίκησης του δήμου.

Υπερσυγκεντρωτισμός, σε ένα απόλυτα δημαρχοκεντρικό περιβάλλον. Έτσι ο δήμος λειτουργούσε επί μακρόν ως «ενός ανδρός αρχή» καθώς όλες σχεδόν οι αποφάσεις, ακόμα και διαχειριστικού τύπου, είχαν την προσωπική σας έγκριση. Την προσωπική σας σφραγίδα. Αυτό φάνηκε ιδιαίτερα τον τελευταίο χρόνο, όπου λόγω των πολλαπλών υποχρεώσεών σας έμειναν αρκετά θέματα πίσω στην καθημερινότητα της πόλης.

Υπερασπιστήκατε με πάθος πολλές φορές τις απόψεις, τις επιλογές και το έργο σας. Δεν αποφύγατε όμως προσωπικές επιθέσεις και υποτιμητικούς ακόμα και προσβλητικούς χαρακτηρισμούς τόσο προς συναδέλφους της αντιπολίτευσης όσο και σε συναδέλφους της παράταξής σας, όταν αμφισβήτησαν κάποιες επιλογές σας ή τολμούσαν να διατυπώνουν τις αντιρρήσεις τους στο νεποτισμό που προωθούσατε.

Τα αποτελέσματα των τριών τελευταίων δημοτικών εκλογών, έδειξαν πως οι ψηφοφόροι της πόλης πείστηκαν από τα επιχειρήματά σας και ενέκριναν με απόλυτη πλειοψηφία τις επιλογές σας το 2010 και το 2014. Εμείς ως αντιπολίτευση δεν καταφέραμε, για αντικειμενικούς και υποκειμενικούς λόγους, να πείσουμε τους δημότες πως οι στρατηγικές επιλογές σας, είναι αρνητικές για την πόλη και πως η πόλη αξίζει να διοικηθεί με αξιοκρατία, διαφάνεια και χωρίς διαπλοκή.

Σε όλη σας τη θητεία ταυτιστήκατε επί της ουσίας με τις επιλογές των μεγάλων επιχειρηματικών συμφερόντων που δρουν στην πόλη, εις βάρος κυρίως του αστικού περιβάλλοντος. Χαρακτηριστικό παράδειγμα, η έλλειψη ενός νέου Γενικού Πολεοδομικού Σχεδίου που θα έβαζε όρους και θα λειτουργούσε ως ασπίδα προστασίας από τα αδηφάγα επιχειρηματικά συμφέροντας για την ποιότητα της ζωής μας στην πόλη.

Παράλληλα αποκτήσαμε «δημοτικό εργολάβο» και στα τεχνικά έργα, μέσω του μηχανισμού των εργολαβιών με «απ’ ευθείας ανάθεση».

Δε θα είχε νόημα να ασκήσω κριτική για τα οικονομικά του δήμου, τα οποία όταν παραλάβατε ήταν κάκιστα και σήμερα 13 χρόνια μετά είναι χειρότερα με υποθηκευμένο το μέλλον των επόμενων διοικήσεων, ούτε στη λειτουργία των δημοτικών επιχειρήσεων Δ.Ε.Α.Δ.Α., ΑΝΑΠΤΥΞΙΑΚΗ, ΑΘΜΟΝΟΝ που μόνο χρέη φόρτωσαν και θα φορτώσουν τους Μαρουσιώτες, ούτε ακόμα στην αποτυχημένη “ελεγχόμενη στάθμευση” η οποία στοίχησε πάνω από 1,2 εκ €.

Όμως τα μεγάλα προβλήματα στη σχολική στέγη, με τη μη ανέγερση κανενός σχολείου τα τελευταία δέκα χρόνια, όπως και η μη απαλλοτρίωση – απόκτηση κανενός οικοπέδου από το δήμο σε ολόκληρη τη θητεία σας, είναι τα δύο αρνητικά στοιχεία που θα συνοδεύουν το όνομά σας στο μέλλον της πόλης.

Τέλος στη διαχείριση των σχολικών επιτροπών και στην κοινωνική πολιτική, με τη λειτουργία των ΚΑΠΗ, των παιδικών σταθμών και του πλήθους των κοινωνικών υπηρεσιών προς τους ευάλωτους συμπολίτες μας (κοινωνικό ιατρείο, φαρμακείο, παντοπωλείο κ.λ.π.) σημειώθηκαν θετικά αποτελέσματα, τα οποία όμως θα ήταν ασυγκρίτως καλύτερα εάν είχαν συνοδευτεί με ένα διαφανές, αξιοκρατικό τρόπο λειτουργίας που θα απέτρεπε την ρουσφετολογική και ψηφοθηρική διαδικασία. Δυστυχώς αυτή ακριβώς η διαδικασία είναι που διαμορφώνει και τη στάση ζωής μεγάλου μέρους της κοινωνίας μας.

Ελπίζω και εύχομαι η νέα διοίκηση του δήμου Αμαρουσίου, κάνοντας μια «νέα αρχή», όπως λέει ο τίτλος της παράταξης, να μη λειτουργήσει με την ίδια έπαρση και αλαζονεία, να επιδιώξει τη μεγαλύτερη δυνατή συναίνεση για την επίλυση των προβλημάτων της πόλης και να εργαστεί με ανιδιοτέλεια και διαφάνεια.

Να αντιγράψει από εσάς την εργατικότητα και τη δυναμική παρουσία.

Κύριε δήμαρχε, σας εύχομαι στα νέα σας καθήκοντα να έχετε διδαχθεί αρκετά από τα λάθη και τις παραλήψεις σας, κατά τη θητεία σας στο δήμο Αμαρουσίου και να ακούτε περισσότερο την αντιπολίτευση, με την οποία είστε υποχρεωμένος, εκ του αναλογικού εκλογικού συστήματος, να συνεργαστείτε για το καλό των 66 δήμων και της χώρας.

Για το τέλος κράτησα μια συμβουλή, εάν μου επιτρέπετε :

Να είστε λιγότερο επιφυλακτικός με έναν έντιμο αριστερό πολιτικό σας αντίπαλο, από ότι με έναν αριβίστα πρώην αριστερό και σημερινό όψιμο δεξιό – νεοφιλελεύθερο, που ενίοτε γίνεται πολιτικός σας προϊστάμενος.